El Centre Europeu per a la Prevenció i el control de Malalties (ECDC) ha organitzat entre el 19 i el 20 d'octubre a Estocolm una reunió d'experts per plantejar la necessitat i viabilitat d'una estructura comuna de monitoratge dels serveis de realització de la prova del VIH dins la UE.
Des de l'ECDC s'ha convidat el Centre d'Estudis Epidemiològics sobre les ITS i Sida de Catalunya (CEEISCAT) a participar-hi.
El CEEISCAT, depenent de l'Agència de Salut Pública de Catalunya (ASPCAT) hi aportarà el coneixement i l'experiència del cas de Catalunya com a exemple d'èxit en la integració de les dades recollides des de diferents fonts (formals i comunitàries) en el sistema de vigilància.
Un exemple clar de l'èxit és la Xarxa DEVO de centres comunitaris, que, des de 1994, ofereix la prova de forma gratuïta, voluntària i confidencial.
Actualment, la Xarxa diagnostica el 20% de tots els casos reportats a Catalunya.
Així mateix, en l'àmbit internacional es presentarà l'experiència obtinguda en la coordinació dels projectes finançats per la Unió Europea HIV-COBATEST i Euro HIV EDAT en el marc dels quals s'han desenvolupat indicadors i aplicacions informàtiques per facilitar als països participants la integració de la informació sobre cribratge en els registres de vigilància epidemiològica.
Els centres de cribratge i consell assistit de base comunitària (CBVCT) són un model per millorar l'accés a la realització de la prova del VIH a les poblacions clau i per a aquells que hi accedeixen per primer cop, així com per millorar el diagnòstic precoç d'aquesta malaltia.
Partint d'aquest model, els membres de la xarxa europea COBATEST de centres CBVCT, creada en el marc del projecte europeu HIV-COBATEST, comparteixen instruments comuns per a la recollida i entrada de dades.
Així mateix, el projecte europeu Euro HIV EDAT té com a objectiu principal comprendre millor el paper i l'impacte dels CBVCT, explorar l'ús d'estratègies innovadores basades en les noves tecnologies i augmentar el diagnòstic precoç del VIH i altres infeccions de transmissió sexual a Europa entre els grups més afectats, així com millorar l'accés al tractament.
En els últims anys, l'UNAIDS ha establert l'objectiu 90-90-90 per aturar l'epidèmia del VIH.
L'any 2020, el 90% de les persones infectades pel VIH seran coneixedores del seu estat serològic.
L'any 2020, el 90% de les persones infectades pel VIH rebran tractament antiretroviral.
L'any 2020, el 90% de les persones que rebin tractament antiretroviral tindran la càrrega viral suprimida.
El primer dels objectius depèn en gran mesura de l'efectivitat de les intervencions de realització de la prova del VIH en les poblacions de més risc, així com de millorar el diagnòstic precoç de les persones infectades pel VIH.
En aquest context, el 2015, el Centre Europeu per a la Prevenció i el Control de Malalties va dur a terme l'avaluació de l'impacte de la guia HIV testing: increasing uptake and effectiveness in the EU/EEA en el desenvolupament i la implementació de polítiques nacionals de realització de la prova.
La necessitat de dur a terme un monitoratge efectiu i estandarditzat dels serveis que ofereixen la prova del VIH va ser identificada pels experts com una de les prioritats de l'ECDC.